Kažimír, Peter, podpredseda vlády a minister financií SR (2012-06-19):
Takže úplne preč od politiky, toto je téma naozaj, ktorej všetci rozumieme. A všetci vieme o tom, že posledné odhady naozaj sú len odhady, hovoria o tom, že Slovensko patrí k druhej krajine s najhorším výberom dane z pridanej hodnoty v Európskej únii po Grécku. Čiže naozaj sú to odhady. Čísla hovoria napr. o tom, že tratíme 28 % predpísanej dane z pridanej hodnoty. A naši vedci, ekonomickí analytici sa môžu len čudovať nad tým, že naozaj posledné roky nám rastie HDP, čo by domáci produkt, rastú nám maloobchodné tržby, ako som tuto hovoril pred chvíľou, ale nemáme adekvátny nárast výberu dane z pridanej hodnoty. Toto sa dokonca deje aj v posledných mesiacoch. A naozaj to myslím vážne, bez nejakej zlomyseľnosti, situácia na finančnej správe spôsobila to a zrejme dôjdeme aj s objektívnymi dôkazmi, dúfam, že dostaneme do rúk nie podklady na politické šarvátky, ale na objektívne dôkazy, ako verejná komunikácia, o tom, finančná správa nefunguje. Ale to nie je len o verejnej komunikácii, ale aj o tom, že všetci daňovníci sa presvedčili, že tri mesiace finančná správa nefungovala a už tu máme proste výpadky z dane z pridanej hodnoty. No, áno, pani poslankyňa Žitňanská, presne to bolo o déjá vu ako rokovanie s predstaviteľmi ministerstva spravodlivosti za tejto vlády. To je presne akože cez kopirák, vaše argumenty. Však to sú tí istí ľudia, tiež právnici. Ja nie som právnik, takže sa k tej časti Obchodného zákonníka konkrétne nevyjadrím, sľubujem vám, že odkaz ministrovi Borcovi odkážem. To znamená, že ten problém tu je, my ho vnímame. Vnímame, samozrejme, že všetky tieto opatrenia a ďalších 46 opatrení, ktoré sú v pláne a budú sa rozpracovávať najbližší rok, sčasti zníži komfort väčšine podnikateľského prostredia, väčšine ľudí, ktorí naozaj platia dane, odvody, chodia každý deň do roboty. Len si musíme uvedomiť, že tá chobotnica, ktorú tu dvadsať rokov chováme, sa nám zväčšuje a zväčšuje a dostali sme sa naozaj do tej situácie, že nám vyše miliardy eur ročne len na dani z pridanej hodnoty uniká. A nehovorím o ďalšej miliarde, takisto teoretickej, ktorá uniká na dani z príjmov, na tom, že sa obchádzajú registračné pokladnice, na tom, že je tu čierne práca, neplatia sa odvody a podobne. Čiže my síce nemáme veľký pomer sivej ekonomiky, zase podľa tých prepočtov je priemerný, ale neplatenie daní a odvodov, ktoré umožňuje aj štát svojím benevolentným prístupom k fungovaniu inštitúcie, ako je finančná a daňová správa, ale aj registračné súdy, pani exministerka. Sú tu evidentné dôkazy o tom, že je zjednodušenie registrovania firiem na jednej strane, z čoho sa tešíme v rebríčkoch Doing Business, napríklad. No a to spôsobuje to, že registračné súdy registrujú firmy na neexistujúce adresy, na neexistujúce poštové schránky, na odpadové koše a podobne. No tak tu si musíme nájsť, kde je tá rovnováha. A teraz sme sa dostali do situácie, keď musíme naozaj, a v tomto stojím za premiérom, hocikto by to bol, doviesť tie financie na 3 %. Môžeme sa prieť o to, aký spôsob, ktoré typy daní, ktoré typy výdavkov sa použijú, ale viete veľmi dobre, že tá čarovná čierna skrinka, ktorá sa volá daňové úniky, sa nedá vymačkať zo dňa na deň, pretože je atmosféra v tejto krajine, inštitúcie tú tak nastavené, ľudia v tých inštitúciách sú tak nastavení. A to je veľká odvaha, hovoriť o zavedení informačného systému behom jedného roku, prepáčte, z radov SDKÚ, pretože informačný systém bol na začiatku toho kolapsu strieľania vašich nominantov do finančnej ako-tak fungujúcej daňovej správy začiatkom tohto roku. Viete, takže ja si uvedomujem, že konkrétne opatrenia aj v trestnej rovine, v rovine Trestného zákona alebo aj v rovine Obchodného zákonníka idú proti prúdu znižovania alebo zlepšovania prostredia a že zasahujú plošne. Ale naozaj vyzývam vás, hocikoho v tejto snemovni, hocikoho z odbornej verejnosti, máme čas na obdobie medzi prvým a druhým čítaním, máme čas na výboroch, máme čas v pléne, máme možnosť zasiahnuť do tejto podoby zákona. A garantujem vám, že nikto nebude vidieť za tým politické tričko. A nech príde hocikto s hocijakým návrhom, ale výsledkom návrhu nemôže byť to, že nemôžeme zasiahnuť, prepáčte, ja som mal pocit pri rokovaní s rezortom spravodlivosti a s jeho zástupcami, že ľudské práva tých, čo neplatia dane, sú na prvom mieste, teda aby sme sa ich nedotkli, aby sme ich nezverejnili náhodou, lebo oni nás potom zažalujú a podobne. Takže nemôže byť výsledkom tej debaty to, že zase nič neurobíme. Teraz je jedno, ktorá vláda to robí, my sme nútení robiť zásadné opatrenia, prerastá nám to cez hlavu. A potom musíme robiť opatrenia, ktoré sa proste nám nepáčia, nikomu sa nepáčia. My za to budeme platiť politickú cenu. Vy na tom môžete robiť politicky z pohľadu toho, že môžete do toho búchať. Ale všetkých nás prioritou je nevyhnutnosť do tejto čiernej skrinky zasiahnuť, že padni, komu padni, prestať s politickými nomináciami v tejto oblasti, ale profesionálnych ľudí tlačiť dopredu, to je na prvom mieste, pretože zákonmi všetko nevyriešime. Viete, že to je len rámec a ak máme zmeniť atmosféru, musíme ju zmeniť tu aj v tejto miestnosti z toho pohľadu, ako sa na to budeme dívať a ako v tejto veci budeme spolupracovať. Ďakujem. (Potlesk.)